અયોધ્યાપુરમનાં પ. પૂ. હેમચંદ્રસાગર સૂરીશ્ર્વરએ જણાવ્યું હતું કે, ભારત દેશ એ માત્ર જમીનનો ટુકડો નથી. મહાતીર્થભૂમિ છે અને તીર્થભૂમિ હોય છે ત્યાં હકારાત્મક ઊર્જા આપોઆપ આવે છે અને આ ઊર્જા જ્યાં હોય છે ત્યાં અધ્યાત્મનું સ્પંદન હોય છે. હિન્દુ અધ્યાત્મ સેવા-મેળો એ નામ જ અતિ સુંદર છે. હિન્દુની પરિભાષા આદિનાથ ભગવાને કરી છે. તે મુજબ એક ભવમાંથી બીજા ભવમાં આત્મા જાય છે તેવું માનનાર તમામે તમામ હિન્દુ છે. પૂર્વજન્મ અને પુન:જન્મમાં વિશ્ર્વાસ રાખે તે તમામ લોકો હિન્દુ છે. જે લોકો આ વાતનો સ્વીકાર કરતા નથી કે વિશ્ર્વાસ કરતા નથી તે હિન્દુ નથી. આધ્યાત્મિકતા એ હિન્દુ સંસ્કૃતિનો પ્રાણ છે અને આત્માકેન્દ્રિત છે.